Forslag til RÅDETS BESLUTNING om ændring af artikel 1 i Rådets beslutning 1999/81/EF af 18. januar 1999

(forelagt af Kommissionen)

BEGRUNDELSE

1. Ved skrivelse, der blev registreret den 27. oktober 2000 i Kommissionens Generalsekretariat, anmodede Spaniens regering i henhold til artikel 27 i Rådets sjette direktiv (77/388/EØF) af 17. maj 1977 [1] om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag, om tilladelse til at forlænge gyldighedsperioden for den fravigelse af bestemmelserne, der oprindeligt blev godkendt ved Rådets beslutning 1999/81/EF [2] af 18. januar 1999, med henblik på at indføre en særlig foranstaltning for så vidt angår handel med materialer til genbrug samt affald.

[1] EFT L 145 af 13.6.1977, s. 1. Direktivet er senest ændret ved direktiv 2000/65/EF (EFT L 269 af 21.10.2000, s. 44).

[2] EFT L 27 af 2.2.1999, s. 26-27.

2. I overensstemmelse med ovennævnte artikel 27 er de andre medlemsstater ved skrivelse af 27 november 2000 blevet underrettet om Spaniens anmodning.

3. I medfør af ovennævnte beslutning fik Spanien tilladelse til at indføre følgende særlige momsbestemmelser:

* Momsfritagelse (uden ret til at fradrage indgående afgift) for levering og erhvervelse inden for Fællesskabet af materialer til genbrug samt affald, for så vidt som den omsætning af jernholdige metaller, som den afgiftspligtige har haft året før, ligger under 200 mio. ESP, eller omsætningen af affald af papir, karton eller glas ligger under 50 mio. ESP. Desuden finder fritagelsen anvendelse på ikke-jernholdige metaller uanset omsætningen af disse varer. Hvis ovennævnte grænseværdier overskrides i løbet af det pågældende år, holder fritagelsen op med at gælde fra det tidspunkt, hvor grænseværdien er overskredet.

* Afgiftspligtige personer, hvis transaktioner ville være omfattet af den ovenfor beskrevne fritagelse, kan anmode om tilladelse til at anvende de normale regler for så vidt angår deres leveringer og erhvervelser inden for Fællesskabet af materialer til genbrug samt affald.

4. Den nuværende bemyndigelse udløber den 31. december 2000.

5. Den spanske regering mener, at i mangel af en ordning med omvendt bevisbyrde, der effektivt ville modvirke skattesvig i denne sektor, er den lovgivning, der er baseret på den foreliggende undtagelse, den eneste effektive foranstaltning til bekæmpelse af svig. Tidligere rummede denne sektor mange fiktive selskaber, som pålagde moms, men som undlod at betale den videre til myndighederne, samtidig med, at opkøberne kunne fradrage momsen.

6. Den spanske regering har anmodet om en forlængelse af denne fravigelse indtil 31. december 2003.

7. Det er fremgået af den seneste tids kontakter mellem Kommissionen og de nationale forvaltninger og med repræsentanter for erhvervet, at for at sikre en mere rimelig afgiftsbelastning af alle de erhvervsdrivende, der er involveret i denne aktivitet rundt om i Fællesskabet, vil det nok være nødvendigt med en særlig ordning, der er tilpasset denne sektors særlige karakter. En sådan ordning vil kræve et fast og vedvarende retsgrundlag, der er langt mere vidtgående end sigtet med en fravigelse i henhold til artikel 27 i det sjette momsdirektiv.

Som led i Kommissionens handlingsprogram om den ny strategi, som blev offentliggjort den 7. juni 2000 [3], håber den at kunne foretage en mere dybtgående undersøgelse af disse spørgsmål og på rette tidspunkt at stille forslag til forbedring, forenkling og modernisering. På baggrund heraf erkender Kommissionen, at under afventning af en mere permanent ændring er nærværende foranstaltning i betydeligt omfang med til at modvirke misbrug af momssystemet. Derfor anser den det for rimeligt at godkende en forlængelse af den bestående afvigelse til og med 31. december 2003.

[3] KOM(2000) 348 endelig.

Forslag til RÅDETS BESLUTNING om ændring af artikel 1 i Rådets beslutning 1999/81/EF af 18. januar 1999

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv (77/388/EØF) af 17. maj 1977 [4] om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag, særlig artikel 27,

[4] EFT L 145 af 13.6.1977, s. 1. Direktiv, som senest er ændret ved direktiv 2000/65/EF (EFT L 269 af 21.10.2000, s. 44).

under henvisning til forslag fra Kommissionen, og

ud fra følgende betragtninger:

(1) I medfør af artikel 27, stk. 1, i sjette momsdirektiv kan Rådet med enstemmighed på forslag af Kommissionen give en medlemsstat tilladelse til at indføre eller forlænge særlige foranstaltninger, der fraviger direktivet, for at forenkle afgiftsopkrævningen eller for at undgå visse former for svig eller unddragelse.

(2) Ved brev registreret i Kommissionens Generalsekretariat den 27. oktober 2000 anmodede den spanske regering om tilladelse til at forlænge den undtagelsesforanstaltning, der var givet tilladelse til med Rådets beslutning 1999/81/EF af 18. januar 1999.

(3) De øvrige medlemsstater blev den 27 november 2000 underrettet om Spaniens anmodning.

(4) Den pågældende undtagelse tager sigte på:

(a) at indrømme momsfritagelse for levering og erhvervelse inden for Fællesskabet af materialer til genbrug samt affald bestående af glas, papir og karton, for så vidt som den omsætning, den afgiftspligtige person har haft året før, ligger under 50 mio. ESP

(b) at indrømme momsfritagelse for levering og erhvervelse inden for Fællesskabet af materialer til genbrug samt affald bestående af jernholdige metaller, for så vidt som den omsætning, som den afgiftspligtige person har haft året før, ligger under 200 mio. ESP

(c) at indrømme momsfritagelse for levering og erhvervelse inden for Fællesskabet af ikke-jernholdige metaller, uanset omsætningen af disse varer.

(5) Denne foranstaltning har vist sig at være et effektivt middel til bekæmpelse af unddragelse eller svig, og de retlige og faktuelle omstændigheder, der berettigede til at indrømme denne tilladelse til at anvende en undtagelse, har ikke ændret sig og gælder stadig.

(6) Den 7. juni 2000 offentliggjorde Kommissionen en strategi, der på kort sigt skal få momssystemet til at fungere bedre, herunder en modernisering, forenkling og bedre bekæmpelse af misbruget af de gældende regler, samtidig med, at der stiles mod en mere ensartet anvendelse af bestemmelserne.

(7) Inden for rammerne af denne strategi regner Kommissionen med, at der skal indrømmes færre undtagelser, men indtil overvejelserne herom er afsluttet, accepterer Kommissionen, at denne foranstaltning på afgørende måde er med til at imødegå misbrug af momssystemet.

(8) Det vil derfor være hensigtsmæssigt at forlænge gyldighedsperioden indtil 31. december 2003 under afventning af en vurdering af denne foranstaltnings forenelighed med den samlede politik vedrørende momssystemet.

(9) Foranstaltningen har ingen negativ indvirkning på De Europæiske Fællesskabers egne indtægter fra merværdiafgiften -

VEDTAGET FØLGENDE BESLUTNING:

Artikel 1

Artikel 1 i beslutning 1999/81/EF affattes således:

"Kongeriget Spanien bemyndiges hermed til indtil den 31. december 2003 at anvende en særlig afgiftsordning i sektoren for materialer til genbrug samt affald, som omfatter bestemmelser, der fraviger bestemmelserne i Rådets sjette direktiv (77/388/EF) af 17. maj 1977.

De pågældende bestemmelser er indeholdt i nedenstående artikler 2, 3 og 4."

Artikel2

Denne beslutning er rettet til Kongeriget Spanien.

Udfærdiget i Bruxelles, den .

På Rådets vegne

Formand